Indsigelse mod lokalplan nr 1163. Nej til udvidelse af Aarhus Havn.

Jeg skal hermed på det kraftigste protestere mod den foreslåede udvidelse af Aarhus Havn som den er beskrevet i lokalplan nr 1163.

Som bosiddende tæt ved havnen og Tangkrogen er jeg stærkt bekymret for påvirkningen af vores nære miljø. I hele anlægsfasen - og efter ibrugtagning af udvidelsen - vil der ske en kraftig forøgelse af lastbiltrafikken på Marselis Boulevard. Især det faktum, at havneudvidelsen er planlagt at foregå samtidig med ombygningen af Boulevarden må formodes at give helt uoverskuelige trafikale konsekvenser for os der bor i området. Og der er trods alt tale om en periode på op mod 10 år!
Jeg har endnu ikke i noget af det tilgængelige materiale set nogen redegørelse for, hvordan trafikafviklingen tænkes fordelt på det øvrige vejnet. Men jeg kan kun frygte det værste!

Som beboer i området tæt på havnen må jeg desuden protestere kraftigt mod de negative konsekvenser havneudvidelsen vil få på mulighederne for at opleve Bugten og havet fra Tangkrogen, Strandvejen, stranden ved Ballehage og Marselisborg Skov. Udsigten til Mols og Skødshoved forsvinder, Den værdifulde oplevelse af strandpromenade forringes og vandkvaliteten i Tangkrogen og ved Ballehage må forventes at blive væsentligt forringet.
Der er stærke indicier der peger på, at vandudskiftning og vandcirkulation i området bliver stærkt formindsket, således at det inderste af Tangkrogen (med den mest bynære strand) forvandles til et lavvandet og stillestående vandområde der vil få kystlinien til gradvis at flytte sig mod syd. På den måde vil også Strandvejens funktion som kystpromenade på langt sigt forsvinde.

I mine øjne strider havneudvidelsen endvidere mod den politiske vilje og bevægelse der for tiden arbejder for at mindske vækst, forbrug og CO2 forurening. Forventninger og prognoser om øget transport og øget import/eksport harmonerer ikke med ønsket om bæredygtighed.
En meget stor del af al den containertrafik, der er på Aarhus Havn, består af gods og varer, som overhovedet ikke skal i land her men blot omfordeles til andre skibe og sejles væk herfra igen. Jeg protesterer kraftigt imod, at vore unikke bynære naturværdier skal ødelægges for at give plads til havneaktiviteter, der ikke er betingede i lokale behov.

Jeg vil til sidst protestere kraftigt mod selve den politiske håndtering af Havneudvidelsen. Det er ganske enkelt ikke i orden, at man begrunder størrelsen af udvidelsen med, at der skal være et svajebassin. Slet ikke, når man i andre dele af det tilgængelige materiale kan se, at en stor del af dette svajebassin på langt sigt kan bruges til endnu en udvidelse. Hvorefter der (åbenbart) ikke længere vil være behov for et svajebassin (som man jo heller ikke har i dag). Med andre ord: man bruger nødvendigheden af et svajebassin til at muliggøre en fremtidig udvidelsesmulighed. Som kan udføres uden forudgående politisk (og ”demokratisk”) proces.
Og det er slet ikke i orden, at man i de officielle visualiseringer af blandt andet udsigten fra Ballehage ikke viser virkeligheden, som den bliver, når (og hvis) denne sidste store opfyldning bliver en realitet.

Den slags ”luskerier” fra politikere og myndigheder kan kun avle kraftig modvilje og protest fra os almindelige borgere.

Mvh
Hans Lassen, Lyngbyvej 14, 8000 Aarhus C